Administrația Prezidențială: Fără educație economică, dezvoltarea sustenabilă e subminată prin promisiuni fără acoperire
Consilierul prezidențial în Departamentul Politici Economice și Sociale al Administrației Prezidențiale, Cosmin Marinescu, a transmis, joi, în cadrul Forumului educației financiare, organizat de Banca Națională a României, mesajul președintelui Klaus Iohannis. Acesta spune că „la scară globală, fraudele online, spre exemplu, reprezintă o problemă în creștere, așa cum populismul economic devine o realitate tot mai răspândită. În lipsa educației economice, dezvoltarea sustenabilă este subminată prin promisiunile fără acoperire financiară sau prin politicile populiste și extremiste, tot mai intens vehiculate”. De asemenea, mesajul arată că marea majoritate a oamenilor utilizează un cont bancar și fac banking online, ceea ce indică un nivel favorabil de incluziune financiară, însă „este totuși îngrijorătoare această discrepanță între accesul facil la serviciile bancare și deficitul în materie de educație financiară”.